בראשית פרק לג: פגישת יעקב ועשו

מבוא

בפרק לב למדנו שיעקב מצידו מתכוונן לכל אפשרות לקראת המפגש עם עשו - דורון (פיוס), תפילה ומלחמה. בפרק לג מתואר המפגש עצמו ובו מתברר כיצד למעשה פעלו יעקב ועשו.

שאלות מכוונות למידה

א. מדוע יעקב מחלק את משפחתו?

ב. מה מטרת פעולותיו של יעקב במפגש עם עשו?

ג. מה מטרת פעולותיו של עשו במפגש עם יעקב?

ד. מדוע יעקב מסרב להצעה של עשו?

|  |
| --- |
| הכנות אחרונות של יעקב לקראת המפגש |

יעקב מחלק את משפחתו

בראשית לג

(א) וַיִּשָּׂא יַעֲקֹב עֵינָיו וַיַּרְא וְהִנֵּה עֵשָׂו בָּא וְעִמּוֹ אַרְבַּע מֵאוֹת אִישׁ **וַיַּחַץ** אֶת הַיְלָדִים עַל לֵאָה וְעַל רָחֵל וְעַל שְׁתֵּי הַשְּׁפָחוֹת:

(ב) וַיָּשֶׂם אֶת הַשְּׁפָחוֹת וְאֶת יַלְדֵיהֶן רִאשֹׁנָה וְאֶת לֵאָה וִילָדֶיהָ אַחֲרֹנִים וְאֶת רָחֵל וְאֶת יוֹסֵף אַחֲרֹנִים:

(ג) וְהוּא עָבַר לִפְנֵיהֶם וַיִּשְׁתַּחוּ אַרְצָה שֶׁבַע פְּעָמִים עַד גִּשְׁתּוֹ עַד אָחִיו:

בפרק לב מסופר על יעקב - "**וַיַּחַץ** אֶת הָעָם אֲשֶׁר אִתּוֹ וְאֶת הַצֹּאן וְאֶת הַבָּקָר וְהַגְּמַלִּים לִשְׁנֵי מַחֲנוֹת" (לב, ח), והנה ברגע באחרון לפני המפגש מסופר כאן שוב על יעקב "**וַיַּחַץ** אֶת הַיְלָדִים עַל לֵאָה וְעַל רָחֵל וְעַל שְׁתֵּי הַשְּׁפָחוֹת" (לג, א). מכאן למדנו שיעקב לא פיזר את נשיו ובניו בין שני המחנות אלא את כל בני משפחתו השאיר איתו במחנה האחד (דעת מקרא).

* רד"ק בראשית לג

(א) ויחץ - חלקם על האמהות, כי כל אחת תהמה יותר על בניה, ואם תוכל תצילם ואם לא, תבכה ותבקש עליהם.

(ב) וישם - האחרון אחרון חביב, אולי ינוח כעסו בהריגת הראשונים ויניח האחרונים.

(ג) והוא עבר לפניהם - כרחם אב על בנים, ויגע בו ולא יגע בהם, ויניח הבנים או ילחם עליהם הוא ועבדיו אם לא יקבל פיוסו.

1. עיין בפסוקים א-ג, והרד"ק, וענה:

א. "וַיַּחַץ", לכמה קבוצות יעקב חצה את נשותיו וילדיו? ואת מי הוא שם בכל קבוצה?

ב. לפי הרד"ק, מדוע יעקב הצמיד לכל אם את ילדיה?

ג. לפי הרד"ק, לפי איזה סדר הוא סידר את נשותיו וילדיו, ומה הטעם לסדר הזה?

ד. מה הפירוש "וְהוּא עָבַר לִפְנֵיהֶם"?

|  |
| --- |
| פגישת יעקב ועשו |

|  |  |
| --- | --- |
| **יעקב** | **עשו** |
| **(א) וַיִּשָּׂא יַעֲקֹב עֵינָיו וַיַּרְא וְהִנֵּה עֵשָׂו בָּא וְעִמּוֹ אַרְבַּע מֵאוֹת אִישׁ**  **(ג) ...וַיִּשְׁתַּחוּ אַרְצָה שֶׁבַע פְּעָמִים עַד גִּשְׁתּוֹ עַד אָחִיו:** | **(ד) וַיָּרָץ עֵשָׂו לִקְרָאתוֹ וַיְחַבְּקֵהוּ וַיִּפֹּל עַל צַוָּארָו וַיִּשָּׁקֵהוּ** |
| **וַיִּבְכּוּ:** | |
|  | **(ה) וַיִּשָּׂא אֶת עֵינָיו וַיַּרְא אֶת הַנָּשִׁים וְאֶת הַיְלָדִים** |
| **(ה) ...וַיֹּאמַר הַיְלָדִים אֲשֶׁר חָנַן אֱלֹהִים אֶת עַבְדֶּךָ:**  **(ו) וַתִּגַּשְׁןָ הַשְּׁפָחוֹת הֵנָּה וְיַלְדֵיהֶן וַתִּשְׁתַּחֲוֶיןָ:**  **(ז) וַתִּגַּשׁ גַּם לֵאָה וִילָדֶיהָ וַיִּשְׁתַּחֲווּ**  **וְאַחַר נִגַּשׁ יוֹסֵף וְרָחֵל וַיִּשְׁתַּחֲווּ:**  **(ח) ...וַיֹּאמֶר לִמְצֹא חֵן בְּעֵינֵי אֲדֹנִי:**  **(י) וַיֹּאמֶר יַעֲקֹב אַל נָא אִם נָא מָצָאתִי חֵן בְּעֵינֶיךָ וְלָקַחְתָּ מִנְחָתִי מִיָּדִיכִּי עַל כֵּן רָאִיתִי פָנֶיךָ כִּרְאֹת פְּנֵי אֱלֹהִים וַתִּרְצֵנִי: (יא) קַח נָא אֶת בִּרְכָתִי אֲשֶׁר הֻבָאת לָךְ כִּי חַנַּנִי אֱלֹהִים וְכִי יֶשׁ לִי כֹל וַיִּפְצַר בּוֹ**  **(יג) וַיֹּאמֶר אֵלָיו אֲדֹנִי יֹדֵעַ כִּי הַיְלָדִים רַכִּים וְהַצֹּאן וְהַבָּקָר עָלוֹת עָלָי וּדְפָקוּם יוֹם אֶחָד וָמֵתוּ כָּל הַצֹּאן: (יד) יַעֲבָר נָא אֲדֹנִי לִפְנֵי עַבְדּוֹ וַאֲנִי אֶתְנַהֲלָה לְאִטִּי לְרֶגֶל הַמְּלָאכָה אֲשֶׁר לְפָנַי וּלְרֶגֶל הַיְלָדִים עַד אֲשֶׁר אָבֹא אֶל אֲדֹנִי שֵׂעִירָה:**  **(טו) ...וַיֹּאמֶר לָמָּה זֶּה אֶמְצָא חֵן בְּעֵינֵי אֲדֹנִי:** | **וַיֹּאמֶר מִי אֵלֶּה לָּךְ?**  **(ח) וַיֹּאמֶר מִי לְךָ כָּל הַמַּחֲנֶה הַזֶּה אֲשֶׁר פָּגָשְׁתִּי?**  **(ט) וַיֹּאמֶר עֵשָׂו יֶשׁ לִי רָב אָחִי יְהִי לְךָ אֲשֶׁר לָךְ:**  **(יא) ...וַיִּקָּח: (יב) וַיֹּאמֶר נִסְעָה וְנֵלֵכָה וְאֵלְכָה לְנֶגְדֶּךָ:**  **(טו) וַיֹּאמֶר עֵשָׂו אַצִּיגָה נָּא עִמְּךָ מִן הָעָם אֲשֶׁר אִתִּי**  **(טז) וַיָּשָׁב בַּיּוֹם הַהוּא עֵשָׂו לְדַרְכּוֹ שֵׂעִירָה:** |

המעשים - במפגש בין יעקב לעשו

* יעקב - משתחווה בפני עשו שבע פעמים ולאחריו אנשי ביתו.
* עשו - עשו רץ, מחבק, נופל על צווארו של יעקב, מנשק לו.
* בתחילת המפגש יעקב נוהג כבוד בעשו (משתחווה) עשו לעומתו מביע רגשות (רץ, מחבק מנשק)
* בסוף שני האחים בוכים בזמן המפגש.
* בסוף המפגש, עשו נאות לקחת את מנחתו של יעקב. יעקב מסרב להצעותיו השונות של עשו.

הדו שיח - במפגש בין יעקב לעשו

* עשו הוא הדובר הראשון ולאורך המפגש הוא קובע את נושאי השיחה. עם זאת דבריו של עשו קצרים ויעקב הוא הדובר המרכזי והדבר מתבטא ותשובותיו ארוכות.
* עשו מציג ארבעה נושאי שיחה הפותחים ב"וַיֹּאמֶר": (1) ההיכרות עם המשפחה (2) פשר המנחה של יעקב (3) המשך הקשר בינו לבין יעקב (4) הצעת ליווי ושמירה מתוך האנשים עמם עשו מגיע למפגש.
* כינויים: במהלך הדו שיח - עשו משתמש בכינוי 'אח' לגבי יעקב (פס' ט), ואילו יעקב מכנה את עצמו 'עבד' ואת עשו 'אדון'. מחוץ לדו-שיח, יעקב רואה את עשו כאח (כמו בפסוק ג).
* יעקב מרבה להשתמש בשם ה' (פס' ה, י, יא), ולעומתו עשו לא משתמש בכלל בשם ה'**.**

מטרת פעולותיו של יעקב במפגש עם עשו

רמב"ן פרק לב, ה

**כה תאמרון** לאדני **לעשו כה אמר** עבדך **יעקב - ...**ודע **כי כל הכבוד הזה שהיה יעקב עושה לאחיו בפחדתו**, לאמר "אדני" ו"עבדך", בעבור כי המנהג בצעיר לתת מעלה וכבוד אל הבכור כאלו הוא אביו… והנה יעקב לקח בכורתו וברכתו, ועשו שוטם אותו עליהם, ועתה היה מראה לו כאלו אין המכירה ההיא אצלו כלום, וכי הוא נוהג בו כבכור ואב, להוציא המשטמה מלבו.

1. לפי מה שלמדנו עד כה ודברי הרמב"ן **בפרק לב**, ענה על השאלות הבאות:

א. מה הן שלוש הפעולות שיעקב עושה כלפי עשיו, שמורות על כניעה והתרפסות? (שלושה דברים)

ב. לפי הרמב"ן, מה הייתה מטרת פעולותיו וסגנון לשונו של יעקב כלפי עשו? ומדוע הוא פעל כך?

מטרת פעולותיו של עשו במפגש עם יעקב

פעולותיו של יעקב לפני הפגישה ובפגישה עצמה, מעוררות שתי שאלות:

(א) מה הייתה התוכנית של עשו **מלכתחילה**, להילחם או להתפייס?

(ב) **בסוף**, בפגישה עצמה עשו מתפייס. האם עשו באמת התפייס וסלח ליעקב, או למרות הפיוס עדין שמר טינה ליעקב?

נבחן שאלות אילו לאור הפסוקים ולאור הפירושים השונים בדברי רש"י.

בראשית לג, ד

וַיָּרָץ עֵשָׂו לִקְרָאתוֹ וַיְחַבְּקֵהוּ וַיִּפֹּל עַל צַוָּארָו וַׄיִּׄשָּׁׄקֵ֑ׄהׄוּׄ וַיִּבְכּוּ:

רש"י

ויחבקהו - נתגלגלו רחמיו כשראהו משתחוה כל השתחואות הללו.

וישקהו - נקוד עליו, ויש חולקין בדבר בברייתא דספרי (ספ"ב סט): יש שדרשו נקודה זו לומר שלא נשקו בכל לבו; אמר רבי שמעון בן יוחי: והלכה היא: בידוע ששונא עשו ליעקב, אלא נהפכו רחמיו באותה שעה ונשקו בכל לבו.

1. לפי מה שלמדנו עד כה, ודברי רש"י, ענה על השאלות הבאות:

א. (1) לפי רש"י ד"ה "ויחבקהו", מה הייתה התוכנית של עשו **מלכתחילה**, להילחם או להתפייס? הבא ראיה מן הפסוקים לפירוש של רש"י.

(2) מה גרם לעשו לשנות את הכוונה הראשונית שלו?

ב. עיין בשתי הדעות שרש"י מצטט מהמדרש בד"ה וישקהו", וענה:

(1) לפי שתי הדעות, האם עשיו התפייס ומחל לחלוטין ליעקב? ומה ההבדל בין שתי הדעות?

(2) על מה מבססות, שתי הדעות במדרש את שיטותיהם?

הצעתו האחרונה של עשו ליעקב

בראשית לג

(יב) וַיֹּאמֶר (עשו) נִסְעָה וְנֵלֵכָה וְאֵלְכָה לְנֶגְדֶּךָ:

(יג) וַיֹּאמֶר אֵלָיו אֲדֹנִי יֹדֵעַ כִּי הַיְלָדִים רַכִּים וְהַצֹּאן וְהַבָּקָר עָלוֹת עָלָי וּדְפָקוּם יוֹם אֶחָד וָמֵתוּ כָּל הַצֹּאן:

(יד) יַעֲבָר נָא אֲדֹנִי לִפְנֵי עַבְדּוֹ

וַאֲנִי אֶתְנָהֲלָה לְאִטִּי לְרֶגֶל הַמְּלָאכָה אֲשֶׁר לְפָנַי וּלְרֶגֶל הַיְלָדִים עַד אֲשֶׁר אָבֹא אֶל אֲדֹנִי שֵׂעִירָה:

(טו) וַיֹּאמֶר עֵשָׂו **אַצִּיגָה נָּא עִמְּךָ מִן הָעָם אֲשֶׁר אִתִּי** וַיֹּאמֶר לָמָּה זֶּה אֶמְצָא חֵן בְּעֵינֵי אֲדֹנִי:

(טז) וַיָּשָׁב בַּיּוֹם הַהוּא עֵשָׂו לְדַרְכּוֹ שֵׂעִירָה:

(יז) וְיַעֲקֹב נָסַע סֻכֹּתָה...

1. עיין בפסוקים יב-יד, וענה:

א. מה מציע עשיו ליעקב?

ב. כיצד מנמק יעקב את הסירוב שלו להצעה של עשו?

אברבנאל בראשית לג, טו

אציגה נא עמך מן העם אשר אתי - והנה עשו, כשיעקב לא חפץ בחברתו אמר לו "אציגה נא עמך מן העם אשר אתי" ר"ל שיחלק מאנשיו שילכו עם יעקב לשמירתו, ויעקב השיבו "למה זה אמצא חן בעיני אדוני"... שהייתה כוונת יעקב שלא היה צריך לשמירה כי בהיותו מוצא חן בעיניו לא יישאר לו בעולם אויב ושונא לשיצטרך אנשים להישמר ממנו, ועל זה אמר למה זה תשלח אנשיך עמי לשמור אותי, כיון שאמצא חן בעיני אדוני כי בהיותו בשלום עמו לא אירא "מפח יקוש".

1. עיין בפסוקים טו-יז, ובדברי אברבנאל, וענה:

א. לפי אברבנאל, מה הציע עשו ליעקב במילים: "אַצִּיגָה נָּא עִמְּךָ מִן הָעָם אֲשֶׁר אִתִּי" (טו)?

ב. לפי אברבנאל, כיצד מנמק יעקב את הסירוב שלו להצעה של עשו?

סיכום

מפגש יעקב ועשו סוגר את המעגל שנפתח במכירת הבכורה בפרק כ"ה ומתעצם בסיפור לקיחת הברכה בפרק כ"ז. מערכת היחסים בין האחים עוברת טלטלה גדולה שבעקבותיה יוצא יעקב מן הארץ. המפגש כאן משקף השלמה מסוימת בין האחים. בין יעקב לעשו מתקיים שיח **אולם בסופו כל אחד מן האחים פונה לדרכו**.

|  |
| --- |
| כניסת יעקב לארץ |

בראשית לג

(יז) וְיַעֲקֹב נָסַע סֻכֹּתָה וַיִּבֶן לוֹ בָּיִת וּלְמִקְנֵהוּ עָשָׂה סֻכֹּת עַל כֵּן קָרָא שֵׁם הַמָּקוֹם סֻכּוֹת: ס

(יח) וַיָּבֹא יַעֲקֹב שָׁלֵם **עִיר שְׁכֶם** אֲשֶׁר בְּאֶרֶץ כְּנַעַן בְּבֹאוֹ מִפַּדַּן אֲרָם וַיִּחַן אֶת פְּנֵי הָעִיר:

(יט) **וַיִּקֶן אֶת חֶלְקַת הַשָּׂדֶה** אֲשֶׁר נָטָה שָׁם אָהֳלוֹ מִיַּד בְּנֵי חֲמוֹר אֲבִי שְׁכֶם בְּמֵאָה קְשִׂיטָה:

(כ) **וַיַּצֶּב שָׁם מִזְבֵּחַ** וַיִּקְרָא לוֹ אֵל אֱלֹהֵי יִשְׂרָאֵל: ס

מעשי יעקב כמעשי אברהם

יעקב לא נכנס מיד לארץ כנען ומתעכב בסוכות, שבצדו המזרחי של הירדן. כניסתו לארץ, דרך שכם ובניית מזבח, **מזכירה את כניסת אברהם** אבינו לארץ:

בראשית יב

(ה) וַיִּקַּח אַבְרָם אֶת שָׂרַי אִשְׁתּוֹ וְאֶת לוֹט בֶּן אָחִיו וְאֶת כׇּל רְכוּשָׁם אֲשֶׁר רָכָשׁוּ וְאֶת הַנֶּפֶשׁ אֲשֶׁר עָשׂוּ בְחָרָן וַיֵּצְאוּ לָלֶכֶת אַרְצָה כְּנַעַן וַיָּבֹאוּ אַרְצָה כְּנָעַן: (ו) וַיַּעֲבֹר אַבְרָם בָּאָרֶץ **עַד מְקוֹם שְׁכֶם** עַד אֵלוֹן מוֹרֶה וְהַכְּנַעֲנִי אָז בָּאָרֶץ: (ז) וַיֵּרָא יְהֹוָה אֶל אַבְרָם וַיֹּאמֶר לְזַרְעֲךָ אֶתֵּן אֶת הָאָרֶץ הַזֹּאת **וַיִּבֶן שָׁם מִזְבֵּחַ** לַיהֹוָה הַנִּרְאֶה אֵלָיו:

יעקב מגיע לעיר שכם, קונה שם חלקת שדה ונוטה בה את אוהלו. בחלקת השדה שקנה יעקב באזור שכם ייקבר לימים יוסף, שבניו נחלו את האזור. מן הכתוב ביהושע אנו למדים שהחלקה נקנתה משכם אביו של חמור: "וְאֶת עַצְמוֹת יוֹסֵף אֲשֶׁר הֶעֱלוּ בְנֵי יִשְׂרָאֵל מִמִּצְרַיִם קָבְרוּ בִשְׁכֶם בְּחֶלְקַת הַשָּׂדֶה אֲשֶׁר קָנָה יַעֲקֹב מֵאֵת בְּנֵי חֲמוֹר אֲבִי שְׁכֶם בְּמֵאָה קְשִׂיטָה" (יהושע כד, לב). יעקב מבצע **פעולת קניין בארץ, בדומה לאברהם** אבינו שקנה את מערת המכפלה.

בראשית כג

(טז) וַיִּשְׁמַע אַבְרָהָם אֶל עֶפְרוֹן **וַיִּשְׁקֹל אַבְרָהָם לְעֶפְרֹן אֶת הַכֶּסֶף** אֲשֶׁר דִּבֶּר בְּאׇזְנֵי בְנֵי חֵת אַרְבַּע מֵאוֹת שֶׁקֶל כֶּסֶף עֹבֵר לַסֹּחֵר: (יז) וַיָּקׇם שְׂדֵה עֶפְרוֹן אֲשֶׁר בַּמַּכְפֵּלָה אֲשֶׁר לִפְנֵי מַמְרֵא הַשָּׂדֶה וְהַמְּעָרָה אֲשֶׁר בּוֹ וְכׇל הָעֵץ אֲשֶׁר בַּשָּׂדֶה אֲשֶׁר בְּכׇל גְּבֻלוֹ סָבִיב: (יח) לְאַבְרָהָם לְמִקְנָה לְעֵינֵי בְנֵי חֵת בְּכֹל בָּאֵי שַׁעַר עִירו: (יט) וְאַחֲרֵי כֵן קָבַר אַבְרָהָם אֶת שָׂרָה אִשְׁתּוֹ אֶל **מְעָרַת שְׂדֵה הַמַּכְפֵּלָה** עַל פְּנֵי מַמְרֵא הִוא חֶבְרוֹן בְּאֶרֶץ כְּנָעַן.

1. מה הם שלושת הדברים שיעקב עושה כמעשי אברהם סבו?

"וַיָּבֹא יַעֲקֹב שָׁלֵם עִיר שְׁכֶם"

|  |  |
| --- | --- |
| **בראשית לג, יח**  וַיָּבֹא יַעֲקֹב **שָׁלֵם** עִיר שְׁכֶם אֲשֶׁר בְּאֶרֶץ כְּנַעַן בְּבֹאוֹ מִפַּדַּן אֲרָם וַיִּחַן אֶת פְּנֵי הָעִיר. | |
| **⌧רשב"ם**  ויבא יעקב שלם - אל עיר ששמה 'שלם', כמו "ותבאנה בית לחם" (ראה רות א , יט). | **רש"י**  שלם - שלם בגופו, שלם בממונו: נתרפא מצלעתו, ולא חסר כלום מכל אותו דורון. שלם בתורתו: לא שכח תלמודו בבית לבן. |

1. עיין בפסוק יח ובדברי רש"י ורשב"ם, וענה:

א. כיצד מפרשים רש"י ורשב"ם את הביטוי "וַיָּבֹא יַעֲקֹב שָׁלֵם"?

ב. מה ההבדל התחבירי בין הפירוש של רש"י לפירוש של הרשב"ם?